Source: http://ugyfelcentrum.fovarositorvenyszek.birosag.hu/content/id%C5%91pont-foglal%C3%A1s-kezel%C5%91irod%C3%A1khoz
Timestamp: 2018-07-19 17:34:43+00:00

Document:
Időpont foglalás kezelőirodákhoz | Fővárosi Törvényszék
E menüpontban nyílik lehetőség arra, hogy az iratbetekintésre jogosultak, ügyintéző közreműködése nélkül egyszerűen és gyorsan általuk választott szabad időszakot foglaljanak le iratbetekintési joguk várakozás nélküli személyes gyakorlásához.
Az időpont foglalás jelentősége
Minden bírósági eljárásban félként (felperesként, alperesként vagy terheltként) résztvevő személlyel szemben elvárás, hogy a tárgyaláson lehetőségeihez képest felkészülten vegyen részt annak érdekében, hogy a bíróság azt az alapvető kötelezettségét teljesíthesse, hogy az eljárásokat törvényes és megalapozott döntéssel, a szükséges időn belül zárja le. Ha két tárgyalási forduló között hosszabb idő telik el, akkor a tárgyalásokra való felkészülés egyik kézenfekvő módja az eljárás iratainak tanulmányozása.
Mikor lehet hasznos az eljárás iratainak tanulmányozása?
- Ha két tárgyalási forduló között hosszabb idő telik el.
- Ha két tárgyalási forduló között a fél számára ismeretlen iratok csatolására kerülhet sor.
Az időpontfoglalás menete
Az időpont foglaló szolgáltatást Ügyfélkapus azonosítás segítségével, sikeres bejelentkezést követően lehet igénybe venni. Az első belépéskor egy regisztrációs űrlapot kell kitölteni, amely az Ügyfélkapus belépési jogosultság ellenőrzésére szolgál. A beírt adatoknak meg kell egyezniük az Ügyfélkapus regisztrációs során megadottakkal. A szolgáltatás későbbi igénybevételekor erre már nem lesz szükség.
Az időpont foglalás célja lehet iratbetekintés illetve iratkiadás-másolatkérés. A szolgáltatást annak a kezelőirodának a megnevezése alatt kell megjelölni, amelyiknél a megtekinteni kívánt ügyiratot kezelik. Ezt követően egy naptári felület használatával történik az alkalmas időpont kiválasztása. A foglalás és a választott időpont között legalább két munkanapnak kell lennie. A szolgáltatás igénybe vételére 30, 60 vagy 90 perc foglalható le. Kötelező megadni az ügyszámot (polgári ügyben pl. 1.P.123456/2012). Büntető ügyekben továbbá azt is, hogy milyen minőségben jár el az ügyben, illetve vagy a vádlott nevét vagy az ügyészi számot.
A foglalási igény elküldését követően egy visszaigazoló e-mailt fog kapni, amelynek a tárgyában „Időpontfoglalás visszaigazolás” olvasható. Ez annak az igazolása, hogy kérelmét befogadtuk. A kezelőirodán munkatársaink ellenőrzik az iratbetekintési jogosultságot és megvizsgálják, hogy a kiválasztott időpontban van-e ismert akadálya az irattanulmányozásnak, másolatkérésnek. Ha nincs ismert akadály, akkor az időpontfoglalást munkatársunk elfogadja, egyébként a kérelmet elutasítja. Ön mindkét esetben válaszüzenetet fog kapni az ügyfélkapus bejelentkezéshez használt e-mail címre.
Amennyiben a lefoglalt időpontban előreláthatóan mégsem tud megjelenni, lehetősége van az időpont törlésére.
Önnek a jóváhagyott időpontban a sorszámosztó terminálnál az elfogadó e-mailben is szereplő PIN kód beadásával jegyet kell kérnie. Jegyet kiadni az időpont előtt legfeljebb 10 perccel tudunk. Amennyiben több mint 10 percet késik, időpontja automatikusan törlődik!
Az iratbetekintésre vonatkozó szabályok
Az iratbetekintésre jogosultak körét és a joggyakorlás terjedelmét a polgári eljárások vonatkozásában a polgári perrendtartásról szóló 1952. évi III. törvény (Pp.), a büntetőeljárások vonatkozásában pedig a büntetőeljárásról szóló 1998. évi XIX. törvény (Be.)határozza meg. (E törvények a www.njt.hu internetes címen érhetők el.)
A Pp. 119. §-a értelmében a felek, az ügyész és a perben részt vevő egyéb személyek, valamint azok képviselői a per iratait - a határozatok tervezeteinek és az esetleges különvéleménynek a kivételével - a per bármely szakaszában külön engedély nélkül megtekinthetik. Olyan tárgyalásról készült jegyzőkönyvet azonban, amelyről a nyilvánosságot minősített adat megőrzése végett zárták ki, illetve a minősített adatot tartalmazó egyéb okiratot megtekinteni is csak a minősített adat védelméről szóló törvényben meghatározott engedély, valamint az abban meghatározott szabályok alapján a bíróság elnöke által megállapított feltételek mellett szabad. Az iratbetekintési jog az üzleti titkot, hivatásbeli titkot vagy a külön törvényben meghatározott, eddig nem említett más titkot tartalmazó iratok esetében - a titok megtartásának kötelezettségét tartalmazó, írásba foglalt nyilatkozat megtétele mellett -, az eljáró bíró által megállapított rendben és szabályok szerint gyakorolható. Ha azonban a titoktartás alóli felmentés megadására jogosult határidőben az üzleti titkot vagy hivatásbeli titkot tartalmazó irat megismeréséhez nem járult hozzá, a bíróságon és a jegyzőkönyvvezetőn (leírón) kívül az irat ezen titkot tartalmazó részét más nem tekintheti meg. A feleken, az ügyészen és a perben részt vevő egyéb személyeken, valamint azok képviselőin túl az eljárásról felvilágosítás annak adható, akinek az eljárás lefolytatásához, illetve annak eredményéhez jogi érdeke fűződik. E személyek esetében az iratbetekintést a jogi érdek igazolását követően az eljáró bíróság elnöke engedélyezheti.
A Be. 253. §-a értelmében - ha a törvény másképp nem rendelkezik, - a büntetőeljárás során keletkezett iratokat - ideértve az ügyben eljárt ügyész és nyomozó hatóság által beszerzett, illetőleg a büntetőeljárásban részt vevő személyek által benyújtott, vagy becsatolt iratokat is - az ügyész, a vádlott, a védő és a sértett megtekintheti, kérelmükre azokat a bíróság a hivatalos helyiségében történő elolvasásra átadja. E kérelem teljesítése azonban nem veszélyeztetheti a tárgyalás folytonosságát és a bíróság munkáját, nem járhat az összefűzött iratok megbontásával, sérelmével. A tárgyalási határnapon és az azt megelőző munkanapon a kérelem csak a tanács elnökének kifejezett engedélyével teljesíthető. A Be. 74/B. §-a értelmében az ügyészen, a vádlotton, a védőn és a sértetten túl az eljárásról felvilágosítás annak adható, akinek az eljárás lefolytatásához, illetőleg annak eredményéhez jogi érdeke fűződik. E személyek esetében az iratok megtekintését az ehhez fűződő jogi érdek igazolása után Az eljáró bíróság elnöke engedélyezheti.
Az iratok tanulmányozásának lehet a bíróság működésével összefüggő olyan technikai akadálya is, ami nem jogszabályon alapul. Értelemszerűen nem minősül a joggyakorlás korlátozásának, ha az arra jogosult iratbetekintési jogát azért nem gyakorolhatja, mert az ügyirat bíróság vagy hatóság megkeresése nyomán, szakvélemény készítése céljából, felkészülés vagy határozat írásba foglalása miatt, stb. nem áll rendelkezésre.
Az időpont foglalással elfogadott feltételek
Az Ügyfélcentrum az iratbetekintési jog gyakorlásának megkönnyítése érdekében biztosítja az időpont foglalás lehetőségét. A várakozás nélküli joggyakorlás és az irat rendelkezésre bocsátása többlet szolgáltatásként illeti meg azokat az ügyfeleket, akik általuk választott időpontban kívánnak iratbetekintési jogukkal élni. E többletszolgáltatások biztosítása mellett azonban minden időpontot foglaló ügyfél köteles az időpont foglalásra vonatkozó szabályokat betartani. Köteles tudomásul venni, hogy amennyiben az előre lefoglalt időszak kezdetétől számított 10 percen belül nem jelenik meg a kezelőirodában, úgy foglalását a kezelőiroda érvénytelennek tekinti és a foglalással járó soronkívüliségét elveszti. Köteles továbbá tudomásul venni azt is, hogy a foglalásban választott időszak végén az irattanulmányozást köteles befejezni és helyét a következő ügyfélnek átadni. Azonban akár a soronkívüliség elvesztése esetén, akár a foglalt időszak lejártát követően– a foglalással nem rendelkező ügyfelekkel azonos módon sorszám kérését követően, félfogadási időben – irattanulmányozási jogát továbbra is gyakorolhatja.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság